Langer ut mot nytt pandemi-forslag: – Autoritære tendenser
Venstres Alfred Bjørlo ber Høyre og regjeringspartiene snu før de gir nye pandemi-fullmakter til fremtidige regjeringer. Da Norge stengte ned under corona-pandemien, ble det innført flere svært inngripende tiltak. Staten kunne blant annet tvinge folk til å være i isolasjon og karantene. Dette måtte de folkevalgte på Stortinget godkjenne i midlertidige forskrifter.  Det kan det bli slutt på ved neste pandemi: Nå vil regjeringen og Høyre endre smittevernloven, slik at en fremtidig regjering kan innføre slike tiltak uten å gå innom Stortinget.  – Det er autoritære tendenser. De vil gi byråkratiet en generell fullmakt for ekstremt inngripende tiltak i folks liv, sier Venstres Alfred Bjørlo til VG.  – Fra Venstres side er vi helt hoderystende til hvordan regjeringspartiene og Høyre durer på, sier Bjørlo. Saken debatteres i Stortinget fredag. Det stemmes over kommende tirsdag. Frp, KrF, Rødt og Pasientfokus mener at Stortinget alltid må godkjenne slike tiltak. SV sier at det er svært uheldig å innføre en slik lovhjemmel uten en sikkerhetsventil. Regjeringen har varslet en generell gjennomgang av smittevernloven etter Koronakommisjonens sluttrapport.  Opposisjonen er kritisk til at regjeringen ikke venter på det før de endrer loven.  – Det er ett unntak: Høyre. For meg sier dette at Høyre er det gamle embetsmannspartiet i Norge, som er for mye i lommen på byråkratiet. Det er vi folkevalgte som skal bestemme dette og ta ansvaret. Vi kan ikke overlate det til helsebyråkratene, sier Bjørlo. – Kom brått på Bjørlo mener at flere av tiltakene gikk for langt under corona-pandemien.  – Det kom brått på og var mye usikkerhet. I ettertid tenker jeg at vi ikke burde gått så beinhardt inn på påtvungen isolasjon og karantene som vi gjorde. Vi gikk definitivt for langt i å holde barn og unge hjemme så mye som vi gjorde i lange perioder, sier han. – Men en ting er at vi gjorde det i en krisesituasjon. En annen ting er at vi i fredstid nå gir en så generell fullmakt til helsebyråkratiet, sier han.  – Drar kritikken for langt Høyres Erlend Svardal Bøe var konstituert statssekretær for Bent Høie (H) under pandemien. Han sitter i dag i helsekomiteen på Stortinget. – Jeg synes Bjørlo drar kritikken sin for langt, skriver Bøe i en tekstmelding til VG.  Han sier at corona-tiltakene var viktig for å hindre smittespredning, som beskyttet sårbare og risikoutsatte mennesker. Bøe minner om at dagens smittevernlov allerede har hjemler som begrenser bevegelsesfriheten ved en ny pandemi.  Det kan blant annet gis forskrifter om innreisekarantene, stenge virksomheter og vedta møteforbud uten å gå innom Stortinget. – Nå foreslås det at hjemlene om isolering og smittekarantene, som kun har vært midlertidig og knyttet til covid-19, gjøres generelle og permanente. Det er mye som skal til før disse hjemlene kan utløses, og loven stiller krav om at tiltakene ikke er mer inngripende og ikke varer unødvendig lenge, skriver Bøe.  – Hensynet til å beskytte samfunnet og forebygge mot allmennfarlig smittsom sykdom i en krisesituasjon mener jeg begrunner det godt, sier han.  – Må ha klare hjemler Arbeiderpartiets helsepolitiske talsperson, Truls Vasvik, svarer slik:  – Erfaringene fra pandemien viste oss at vi må ha klare hjemler for å håndtere smitte. Med dette forslaget, og behandlingen i Stortinget, sikrer vi en demokratisk forankring av permanente lovhjemler om karantene som sikrer forsvarlig beredskap – ikke midlertidige hjemler som under coronapandemien, skriver han i en tekstmelding.  – Ved å følge regjeringens forslag rammes dette inn i lov med rammer som kan prøves rettslig, legger han til. 
Regjeringen og Høyre vil endre smittevernloven og gi fremtidige regjeringer mulighet til å innføre isolasjon og karantene-tiltak uten godkjenning fra Stortinget Venstres Alfred Bjørlo kritiserer endringen og mener tiltakene bør godkjennes av Stortinget ved en fremtidig pandemi Flere partier, inkludert Frp, KrF, Rødt og Pasientfokus, deler Bjørlo og Venstres synspunkt Regjeringen vil gjennomgå smittevernloven etter Koronakommisjonens sluttrapport. Opposisjonen mener de bør vente før de endrer loven Høyres Erlend Svardal Bøe mener Bjørlos kritikk går for langt, og viser til allerede eksisterende smittevernlover og krav